Majandus- ja Kommunikatsiooniministeerium

Teie 23.05.2024 nr 2-271450-1

13. juunil 2024. a

**Seisukoht soolise võrdsuse ja võrdsete võimaluste seaduse eelnõu kohta**

Teie 23. mail 2024. aastal kooskõlastamiseks saadetud soolise võrdsuse ja võrdsete võimaluste seaduse eelnõu kohta vastame, et MTÜ Kuldne Liiga ja sotsiaalministeeriumi strateegiliseks partneriks olev vanemaealiste huvikaitsevõrgustik toetab kooskõlastamisele saadetud eelnõud, kuna see laiendab diskrimineerimise vastase kaitse ala, viib edasi puuetega inimeste õigusi, sh aitab Eestis rakendada ÜRO puuetega inimeste õiguste konventsiooni ja samuti saab seaduses selgemaks võrdõigusvoliniku sõltumatuse printsiip.

Näeme, et eelnõus kavandatu pakub paremat võrdsemate võimaluste kaitset ka vanemaealistele ühiskonnas.

Samas, kuna seaduseelnõus § 12 sätestatakse meetmed võrdsete võimaluste tagamiseks puudega inimestele, siis teeme ettepaneku kaaluda seaduseelnõusse lisada eraldi paragrahv ka meetmete kohta vanemaealistele inimestele võrdsete võimaluste tagamiseks.

Alternatiiviks oleks lisada vanemaealised inimesed sihtgrupina antud paragrahvi nimetusse. Põhjenduseks, et seaduseelnõu seletuskirja § 12 lõike 4 selgituste osas mainitakse vanemaealisi kui kasusaajaid antud paragrahvis sätestatu tulemusel. See võiks olla selgemalt esile toodud ka seaduse tekstis paragrahvi pealkirjas ja sätete sisus.

Samuti teeme ettepaneku täiendada eelnõu seletuskirja punkti 6 Seaduse mõjud ja esitada seal punktis 6.1 ka vanemaealiste olukorra ja probleemide ülevaade arvude ja faktidena. Praeguses seletuskirja punktis 6.1 räägitakse peamiselt puuetega ja LGBT + inimeste ning kuidas seaduseelnõu eeskätt nende sihtrühmade olukorda parandab. Rõhutame, et puuetega inimeste ja vanemaealiste vahele ei saa võrdusmärki panna eeldusel, et kui tegeleme puuetega inimeste probleemidega, saavad automaatselt lahenduse ka vanemaealiste probleemid. Lisame meie ettepanekud eelnõu seletuskirja punkti 6.1 täiendamiseks.

Teie kirja kooskõlastamise ja arvamuse avaldamise soovi kohta saatsime edasi kõigile vanemaealiste huvikaitsevõrgustiku liikmetele (vt <https://liiga.ee/vanemaealiste-huvikaitse/strateegilise-partnerluse-vorgustik/>). Mitmed võrgustiku liikmed vastasid eelnõu toetava seisukohaga, keegi võrgustiku liikmetest vastuväiteid eelnõu kohta ei esitanud.

Head  
Agu Laius

MTÜ Kuldne Liiga huvikaitsejuht,

vanemaealiste huvikaitsevõrgustiku eesistuja

(allkirjastatud digitaalselt)

Lisa: Ettepanek täiendada eelnõu seletuskirja